CELEX: 62014TN0199
Language: sk
Date: 2014-03-28 00:00:00
Title: Vec T-199/14: Žaloba podaná 28. marca 2014 – Vanbreda Risk & Benefits/Komisia

26.5.2014   
            
            
               SK
            
            
               Úradný vestník Európskej únie
            
            
               C 159/36
            
         Žaloba podaná 28. marca 2014 – Vanbreda Risk & Benefits/Komisia
   (Vec T-199/14)
   2014/C 159/49
   Jazyk konania: francúzština
   
      Účastníci konania
   
   
      Žalobca: Vanbreda Risk & Benefits (Anvers, Belgicko) (v zastúpení: P. Teerlinck a P. de Bandt, advokáti)
   
      Žalovaná: Európska komisia
   
      Návrhy
   
   Žalobca navrhuje, aby Všeobecný súd:
   
               —
            
            
               zrušil rozhodnutie Európskej komisie z 30. januára 2014 [Ref. Ares (2014) 221245], ktorým sa Komisia rozhodla neprijať ponuku spoločnosti VANBREDA RISK & BENEFITS SA pre časť 1 zákazky 2013/S 155-269617 (verejné obstarávanie č. OIB.DR.2/PO/2013/062/591) a zadať zákazku spoločnosti Marsh SA,
            
         
               —
            
            
               nariadil predloženie dokumentov uvedených v kapitole III tejto žaloby (ako opatrenie na zabezpečenie priebehu konania),
            
         
               —
            
            
               určil, že vznikla mimozmluvná zodpovednosť Komisie a zaviazal Komisiu na zaplatenie sumy 1 000 000 eur žalobcovi ako náhradu škody spôsobenej stratou príležitosti získať zákazku, stratou dobrého mena a spôsobením nemajetkovej ujmy,
            
         
               —
            
            
               v každom prípade zaviazal Komisiu na náhradu trov konania.
            
         
      Dôvody a hlavné tvrdenia
   
   Žalobca na podporu svojej žaloby uvádza jediný žalobný dôvod založený na nezákonnosti zadania Komisiou zákazky spoločnosti, ktorá v rozpore so súťažnými podkladmi nepripojila k svojej ponuke Dohodu/Splnomocnenie, ktorou sa všetci poisťovatelia tvoriaci súčasť konzorcia zaväzujú plniť zmluvu spoločne a nerozdielne.
   Tento žalobný dôvod sa delí na tri časti, založené na tom, že Komisia:
   
               —
            
            
               porušila zásadu rovnosti uchádzačov, článok 111 ods. 5 a článok 113 ods. 1 rozpočtových pravidiel (1), ako aj článok 146 ods. 1 a 2, článok 149 ods. 1 a článok 158 ods. 1 a 3 vykonávacieho nariadenia (2) a podmienky súťažných podkladov, keď považovala ponuku spoločnosti Marsh za vyhovujúcu, hoci táto ponuka neobsahovala Dohodu/Splnomocnenie riadne podpísanú všetkými poisťovateľmi, ktorí tvorili súčasť konzorcia, v súlade s podmienkami podľa súťažných podkladov,
            
         
               —
            
            
               porušila zásadu rovnosti zaobchádzania s uchádzačmi a článok 112 ods. 1 rozpočtových pravidiel a článok 160 vykonávacieho nariadenia, keď umožnila spoločnosti Marsh zmeniť jej ponuku po uplynutí lehoty na predkladanie ponúk,
            
         
               —
            
            
               porušila zásadu transparentnosti v spojení s článkom 102 ods. 1 rozpočtových pravidiel, keď odmietla poskytnúť presnú odpoveď na otázku, ktorú položil žalobca s cieľom zistiť, či Dohoda/Splnomocnenie bola podpísaná všetkými poisťovateľmi tvoriacimi konzorcium Marsh a či tento dokument bol pripojený k ponuke spoločnosti Marsh.
            
         
      (1)  Nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (Ú. v. EÚ L 298, s. 1).
   
      (2)  Delegované nariadenie Komisie (EÚ) č. 1268/2012 z 29. októbra 2012 o pravidlách uplatňovania nariadenia Európskeho parlamentu a Rady (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie (Ú. v. EÚ L 362, s. 1).